Wes-Indië - Wikipedia
(Aangestuur vanaf Karibiese eilande)
Wes-Indië, dikwels ook die Wes-Indiese of Karibiese Eilande genoem, is 'n eilandboog tussen die Karibiese See en die Atlantiese Oseaan. In krieket word Wes-Indië deur die Wes-Indiese nasionale krieketspan verteenwoordig, een van die sterkste nasionale krieketspanne wêreldwyd, wat nog spelers van Guyana in Suid-Amerika insluit. Wes-Indië kon vir elke krieketwêreldbekertoernooi kwalifiseer en ook die eerste twee toernooie (in 1975 en 1979) wen. Die Krieketwêreldbeker 2007 is vir die eerste keer in agt Wes-Indiese eilandnasies aangebied en deur die verdedigende kampioen Australië gewen.
Ligging van Wes-Indië ten opsigte van die Amerikas
Ligging Atlantiese Oseaan, Karibiese See, Golf van Meksiko
Koördinate 21°59′N 79°2′W﻿ / ﻿21.983°N 79.033°W﻿ / 21.983; -79.033
Totale eilande meer as 100
Hoofeilande Bahamas, Groot en Klein Antille
Oppervlakte 234 325 vk km
Bevolking 39 156 084
Vlag van die Wes-Indiese Krieketraad en -span sedert 1999
Vlag van die Wes-Indiese Krieketraad en -span tot 1999
Die Karibiese Eilande sluit al die eilande in wat in die Karibiese See, tussen Noord- en Suid-Amerika, lê. Kuba is die verste wes in die eilandgordel en Barbados die verste oos. Die grootste eilande, van wes na oos, is Kuba, Jamaika, Hispaniola (Haïti en die Dominikaanse Republiek) en Puerto Rico.
Die eilande vorm saam die Groot Antille. Die Bahamas vorm 'n noordelike uitloper van die eilandgordel, terwyl die Klein Antille ('n versamelnaam vir die Benedewindse en Bowindse eilande) 'n suidelike uitloper is.
Tussen Puerto Rico en die Klein Antille lê 'n groepie eilande, die Britse Maagde-eilande, terwyl Barbados, Trinidad en Tobago, die Venezuela-eilande, Aruba, Curaçao en Bonaire teen die kuslyn van Suid-Amerika geleë is. Sommige eilande, soos Jamaika, Trinidad en Tobago, Barbados, die Bahamas en Dominica ('n eiland van die Klein Antille), is onafhanklike lede van die Britse Gemenebes, Guadeloupe (Klein Antille) en Martinique (Klein Antille) is oorsese gebiede van Frankryk, terwyl Puerto Rico en enkele van die Amerikaanse Maagde-eilande onder die gesag van die Verenigde State staan.
Sommige van die Klein Antille-eilande is oorsese gebiede van Nederland. Die Karibiese Eilande lê in 'n tropiese klimaatstreek, tussen 12 en 26° NB, en die klimaat word deur die Karibiese Eilande Noordoos-passaat oorheers. Die Karibiese See is 'n warm see met twee belangrike strome, die Antillestroom in die noorde en die Karibiese stroom in die suide. Die Karibiese Eilande het 'n droë en 'n nat seisoen: die meeste reën val in die somer en die minste in die winter. Gedurende die lente en herfs is die klimaat onaangenaam omdat dit baie warm en die humiditeit hoog is.
Die oorspronklike bewoners van die Karibiese Eilande was Indiane, maar hulle getalle het sterk afgeneem sedert die kolonisasie van die eilande. Saam met die koloniste het slawe uit Wes-Afrika na die eilande gekom om op die plantasies te werk. Vandag is die Swart bevolking in die meerderheid. Voorts bestaan die bevolking uit immigrante uit die Midde-Ooste (meestal handelaars) en 'n klein groepie Jode wat van Portugal na die eilande geïmmigreer het.
Die Blankes vorm sosio-ekonomies steeds die bolaag van die bevolking, hoewel hulle verreweg in die minderheid is. Suikerriet is die eilande se belangrikste produk. Ander belangrike landbouprodukte is tabak (Kuba), koffie (Haïti en Dominikaanse Republiek), piesangs (Puerto Rico en Jamaika), sitrusvrugte (Trinidad en Tobago) en palmolie (Barbados). Die grootste deel van die eilande se opbrengste beland egter uiteindelik in die buiteland omdat die plantasies deur buitelandse ondernemings bedryf word.
3 Lande en gebiede volgens argipel
3.1 Groot Antille
3.2 Klein Antille
Die eksklusiewe ekonomiese sone in Wes-Indië
Die eilandboog word verdeel in die volgende eilandgroepe:
Bahamas Alhoewel die Bahamas in geografiese opsig in die Atlantiese Oseaan geleë is, word hulle nogtans by die Karibiese Seegebied gereken.
Turks- en Caicoseilande Alhoewel die Turks- en Caicoseilande in geografiese opsig in die Atlantiese Oseaan geleë is, word hulle nogtans by die Karibiese Seegebied gereken.
Groot Antille Kuba, Jamaika, Hispaniola, Kaaimanseilande en Puerto Rico
Klein Antille Die Klein Antille word verder verdeel in die Bowindse Eilande (Maagde-eilande vanaf Grenada) en die Benedewindse Eilande (Isla Margarita tot Aruba).
Die "Indies" van die wêreld:
Oos-Indië (Maleise argipel en Indo-China)
Indië (Indiese subkontinent en Mianmar)
Lande wat soms as deel van Wes-Indië beskou word
Die benaming Wes-Indiese Eilande gaan terug op 'n historiese vergissing. Die vroeë ontdekkingsreisigers en veroweraars soos Christophorus Columbus was eintlik van voorneme om Indië, die Chinese Keiserryk (destyds ook Cathay genoem) of Japan (Cipangu) op die westelike seeroete te bereik en het nie verwag dat hulle 'n nuwe vasteland sou ontdek wat destyds in Europa nog onbekend was nie. Die eilandnaam Antille is dan ook van die Latynse ante ilium ("eilande net voor die kus") afgelei, dus die eilande voor die Sentraal-Amerikaanse kus.
Die Engelssprekende deel van die Wes-Indiese Eilande staan ook bekend as Britse Wes-Indiese Eilande (British West Indies).
Lande en gebiede volgens argipelWysig
Nasa-Satellietbeeld van Wes-Indië
Ligging van Wes-Indië in die Amerikas
Kaart van Wes-Indië
Lande van Wes-Indië
Kaaimanseilande (Verenigde Koninkryk)
Puerto Rico (Verenigde State)
Amerikaanse Maagde-eilande (Verenigde State)
Anguilla (Verenigde Koninkryk)
Aruba (Koninkryk van die Nederlande)
Britse Maagde-eilande (Verenigde Koninkryk)
Curaçao (Koninkryk van die Nederlande)
Montserrat (Verenigde Koninkryk)
Sint Bartolomeus (Frankryk)
Sint Eustatius (Nederland)
Sint Maarten (Koninkryk van die Nederlande)
Federale afhanklikhede van Venezuela (Venezuela)
Turks- en Caicoseilande (Verenigde Koninkryk)
(en) Rosanne Adderly, "West Indies," in Encyclopedia of Contemporary Latin American and Caribbean Cultures, Volume 1: A-D (London and New York: Routledge, 2000): 1584.
Wêreldspektrum, 1982, ISBN 0-908409-54-0
Wikimedia Commons het meer media in die kategorie Wes-Indië.
(en) "West Indies". Encyclopædia Britannica. Besoek op 17 Julie 2019.
Koördinate: 21°59′N 79°2′W﻿ / ﻿21.983°N 79.033°W﻿ / 21.983; -79.033
Ontsluit van "https://af.wikipedia.org/w/index.php?title=Wes-Indië&oldid=2180816"
Last edited on 12 Mei 2020, at 18:00